PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2001/KV/1/1/048	Bratislava 21. február 2001

Protimonopolný úrad Slovenskej republiky, I. výkonný odbor v správnom konaní začatom na návrh podnikateľa Matador, a.s., T. Vansovej 1054/45, 020 01 Púchov vo veci posúdenia, či činnosti a konania uvedené v Kúpnej zmluve zo dňa 01. 01. 2001 uzatvorenej medzi podnikateľmi Matador, a.s., T. Vansovej 1054/45, 020 01 Púchov a Pavol Beňovič – PNEU – AGRE, Trenčianske Stankovce 37, 913 11 Trenčianske Stankovce nie sú v rozpore s § 3 a 4 zákona č. 188/1994 Z. z. o ochrane hospodárskej súťaže v znení neskorších predpisov alebo či jednotlivé dohody obmedzujúce súťaž nie sú v rozpore s § 5 ods. 1 zákona č. 188/1994 Z. z. o ochrane hospodárskej súťaže v znení neskorších predpisov (negatívny atest) takto

rozhodol:

na základe § 5 ods. 3 zákona č. 188/1994 Z. z. o ochrane hospodárskej súťaže v znení neskorších predpisov, že Kúpna zmluva zo dňa 01. 01. 2001 uzatvorená medzi podnikateľmi Matador, a.s., T. Vansovej 1054/45, 020 01 Púchov a Pavol Beňovič – PNEU – AGRE, Trenčianske Stankovce 37, 913 11  Trenčianske Stankovce je v rozpore s § 3 zákona č. 188/1994 Z. z. o ochrane hospodárskej súťaže v znení neskorších predpisov a súčasne je v rozpore s § 5 ods. 1 zákona č. 188/1994 Z. z. o ochrane hospodárskej súťaže v znení neskorších predpisov, nakoľko spoločný podiel účastníkov dohody obmedzujúcej súťaž presiahol 5 % celkového podielu zhodných alebo vzájomne zastupiteľných tovarov na relevantnom trhu.

Odôvodnenie:

Listom č. 105/2001 zo dňa 08. 01. 2001 dal podnikateľ Matador, a.s., T. Vansovej 1054/45, 020 01 Púchov (ďalej len „Matador“) podnet na Protimonopolný úrad Slovenskej republiky, I. výkonný odbor (ďalej len „úrad“) o vydanie rozhodnutia podľa § 5 ods. 3 zákona č. 188/1994 Z. z. o ochrane hospodárskej súťaže v znení neskorších predpisov (ďalej len „zákon“), či Kúpna zmluva zo dňa 01. 01. 2001 (ďalej len „zmluva“) s kritériami na udelenie doplnkovej zľavy pre rok 2001 medzi podnikateľom Matador (predávajúci) a podnikateľom Pavol Beňovič – PNEU – AGRE, Trenčianske Stankovce 37, 913 11 Trenčianske Stankovce (ďalej len „PNEU-AGRE“- kupujúcim), nie je v rozpore s § 3 a 4 zákona alebo či jednotlivé dohody obmedzujúce súťaž nie sú v rozpore s § 5 ods. 1 zákona (negatívny atest).

Na základe tohto podnetu začalo dňa 08. 01. 2001 na úrade v zmysle § 12 ods. 1 zákona správne konanie. Účastníkmi správneho konania podľa § 12 ods. 2 zákona sú podnikatelia Matador a PNEU – AGRE. Správny poplatok bol uhradený kolkami dňa 08. 01. 2001 v hodnote uvedenej podľa Sadzobníka správnych poplatkov, ktorý tvorí prílohu zákona č. 145/1995 Z. z. o správnych poplatkoch v znení neskorších predpisov. 

Podľa § 2 ods. 1 písm. a) sa zákon vzťahuje na podnikateľov (v zmysle § 2 ods. 2, Obchodného zákonníka), iné fyzické osoby a právnické osoby, ktoré vykonávajú hospodársku činnosť a ich združenia.
Podľa výpisu z Obchodného registra evidovaného na Okresnom súde v Trenčíne v oddieli Sa pod. vložkou č. 155/R je Matador akciová spoločnosť s predmetom činnosti výroba gumárenských pneumatík, protektorovanie a opravy gumových pneumatík, veľkoobchod a maloobchod s gumovými výrobkami a s tým súvisiaci servis gumárenských výrobkov. Okrem toho Matador podniká aj v iných oblastiach, ktoré nesúvisia s gumárenskou výrobou.

Podľa Živnostenského listu vydaného Okresným úradom v Trenčíne pod spis. č. ŽO – 97 /00994/002 3PL je PNEU – AGRE podnikateľ s predmetom činností pneuservis, kúpa tovaru za účelom jeho predaja iným prevádzkovateľom živností v rozsahu voľných ohlasovaných živností a výroba strojov a zariadení s mechanickým pohonom.
	
Úrad pri posudzovaní jednotlivých ustanovení článkov zmluvy vychádzal z princípu, že obmedzením hospodárskej súťaže je každé dohodnuté obmedzenie voľnosti konania účastníkov tohto správneho konania.

Podľa § 5 ods. 3 zákona úrad vydá na požiadanie podnikateľov rozhodnutie o tom, či ich činnosti a konania nie sú v rozpore s § 3 a 4 alebo či jednotlivé dohody obmedzujúce súťaž nie sú v rozpore s § 5 ods. 1 zákona (negatívny atest).

Predmetná zmluva stanovuje obchodný vzťah predávajúceho podnikateľa Matador a kupujúceho podnikateľa PNEU-AGRE, ktorý je maloobchodným autorizovaným predajcom. 
Predmetom kúpy a predaja sú autoplášte, autoduše a autovložky značky MATADOR, JV Continental Matador s.r.o., Matador – Omskšina (ďalej len „značka MATADOR“). Zmluva je uzatvorená  v zmysle § 409 Obchodného zákonníka a následných ustanovení s platnosťou od 1.1.2001 do 31.12.2001. Súčasťou tejto zmluvy je Dohoda o autorizácii, Všeobecné obchodné podmienky pre rok 2001, Záručné a reklamačné podmienky a Kritéria pre stanovenie doplnkovej zľavy.
Úrad posúdil jednotlivé články zmluvy, jej dodatky a súčasti nasledovne. 

Článok V. zmluvy. „Ostatné ustanovenia  bod 2“.
Kupujúci nepoužije tento tovar na vývoz do inej krajiny.
	Ustanovenie tohto článku zakladá obmedzenie hospodárskej súťaže pre účastníka správneho konania vo voľnosti jeho rozhodovania komu nakúpený tovar predá. 

Článok V. „Ostatné ustanovenia  bod 8“.
	Zmluvné strany sa dohodli, že na tzv. „mimoriadne AKCIE“ predávajúceho, týkajúce sa zníženia resp. úpravy cien sa nebudú vzťahovať ustanovenia uzatvorenia KZ, ale budú sa uskutočňovať na základe osobitných podmienok zverejnených predávajúcim.
Osobitné podmienky neboli predmetom posudzovania podľa zákona, nakoľko sú pre každú konkrétnu „mimoriadnu AKCIU“ zvlášť stanovené. Ich praktická realizácia je riešená mimo predmetnej zmluvy. 

Ďalej úrad analyticky posudzoval kritériá pre stanovenie doplnkovej zľavy, ktorá je dodatkom k množstevnej zľave.

1. Kritérium „ Dodržiavanie odporúčaných cien“.
 Kritérium hodnotí PNEU – AGRE v dodržiavaní odporúčaných predajných cien. Pri odchýlke v rozmedzí +-3 %  4 bodmi. Pri odchýlke v rozmedzí +-5 % 2 bodmi. Pri odchýlke viac ako  +-5 %  0 bodmi.
Ide o dohodu, ktorá môže mať za následok obmedzenie súťaže v podobe priameho určenia cien tovarov. 

2. Kritérium. „Investície do podpory predaja“.
A. Pri vizualizácii vlastných predajno – servisných bodov a reklame je 
podporovaná značka  MATADOR. 
	Pri podpore značky MATADOR ako dominantnej značky kritérium priradí kupujúcemu 2 body. Pri podpore značky MATADOR  na úrovni ostatných značiek kritérium priradí kupujúcemu  1 bod. Pri minimálnej podpore značky MATADOR kupujúcim, t. j.  pri dominancii iných značiek kritérium priraďuje kupujúcemu 0 bodov.
	B. Ak kupujúci spĺňa kritéria autorizovaného predajcu MATADOR.
Ak spĺňa kupujúci kritéria autorizovaného predajcu priraďujú sa mu 2 body. Ak tieto kritéria nespĺňa je hodnotený 0 bodmi.

3. Kritérium. „Vernosť k značke“.
Ak kupujúci je dlhodobý, pravidelný odberateľ MATADOR (5 rokov a viac), resp. má uzatvorenú franchisingovú zmluvu, kritérium ho hodnotí 4 bodmi. Ak kupujúci je odberateľom značky MATADOR ( 1 – 4 rok) je hodnotený 2 bodmi. Ak kupujúci  je nový odberateľ značky MATADOR ( 1 rok) hodnotí sa 0 bodmi.

4. Kritérium. „Podiel nákupu pneu značiek MATADOR a.s. na celkovom nákupe“.
Pri viac ako 50 % podiele nákupu značky MATADOR hodnotí sa kupujúci 4 bodmi. Pri 10 – 50 % nákupe  značky MATADOR hodnotí sa kupujúci 2 bodmi. Pri menej ako 10 % nákupe značky MATADOR hodnotí sa kupujúci 0 bodmi.

Vo všetkých hore uvedených prípadoch ide o obmedzenie hospodárskej súťaže, nakoľko ukladá účastníkovi dohody (Matador) záväzok, uplatňovať rozdielne obchodné podmienky pri plnení rovnakej povahy voči jednotlivým podnikateľom, ktorými budú niektorí z nich znevýhodnení v hospodárskej súťaži.

	V zmysle § 5 ods. 1 zákona sa zákaz podľa § 3 a 4 nevzťahuje na dohody obmedzujúce súťaž, ak spoločný podiel účastníkov dohody obmedzujúcej súťaž nepresiahne 5 % celkového podielu zhodných alebo vzájomne zastupiteľných tovarov na relevantnom trhu okrem
- dohôd obmedzujúcich súťaž, uvedených v § 3 ods. 2 písm. a) a c) alebo......

Pre posúdenie zmluvy úrad definoval vecný relevantný trh, ako trh predaja autoplášťov, autoduší a autovložiek od predávajúceho ku kupujúcemu.
Geograficky relevantný trh predaja autoplášťov, autoduší a autovložiek od predávajúceho ku kupujúcemu je vymedzený územím slovenskej republiky.
Z časového hľadiska je relevantný trh predaja autoplášťov, autoduší a autovložiek od predávajúceho ku kupujúcemu ohraničený dobou účinnosti zmluvy, t.j. od 01. 01. 2001 do 31. 12. 2001.

	Nakoľko sa preukázalo, že na relevantnom trhu SR u účastníkov predmetnej dohody spoločný podiel zhodných alebo vzájomne zastupiteľných tovarov presiahol 5 %, nevzťahuje sa na túto zmluvu obmedzujúcu súťaž výnimka zo zákona v zmysle § 5 ods. 1 zákona (princíp de minimis).

	Úrad v zmysle § 12 ods. 5 zákona listom č. 599/PMÚ SR/2001 vyzval účastníkov správneho konania aby sa vyjadrili k predmetu konania a výsledkom šetrenia. Účastník správneho konania Matador v liste č. 983/2001 nesúhlasil s výsledkom šetrenia. Matador konštatuje, že postup účastníkov konania nemá za cieľ, ani nemôže mať za následok obmedzovanie súťaže. Druhý účastník správneho konania PNEU-AGRE sa k danej problematike nevyjadril.

	Na základe vyššie uvedeného zdôvodnenia úrad rozhodol tak, ako je uvedené vo výroku tohto rozhodnutia.

P o u č e n i e :

	Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor, v lehote do 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

                                                                                     Ing. Ladislav Szabó
                                                                             riaditeľ I. výkonného odboru

Rozhodnutie sa doručuje:

MATADOR a.s.
Ing. Štefan Prekop
riaditeľ divízie M-pneu
T. Vansovej 1054/45
020 01  Púchov

Pavol Beňovič
Pavol Beňovič – PNEU – AGRE
Trenčianske Stankovce 37
913 11  Trenčianske Stankovce